Cătălin Drulă, președintele USR, a declarat marți, pentru B1 TV, că România a ajuns să aibă cea mai mare inflație din UE și un deficit bugetar uriaș deoarece "trebuie finanțat un aparat fidel PSD și PNL; un om care muncește în anumite instituții ține încă doi în spate". Soluția, a continua acesta, e "oprirea jafului bugetar, a cheltuielilor inutile cu sinecuri, cu instituții".
Declarațiile au fost făcute în cadrul emisiunii "Politica Zilei", moderată de Ioana Constantin pe B1 TV.
Liderul USR a suținut că Marcel Boloș e cel mai nociv ministru de Finanțe: "Îmi susțin afirmația. Nimeni nu și-a permis după Revoluție să nu facă rectificare bugetară, nimeni nu și-a permis să meargă așa în direcția adâncirii deficitului bugetar. Cheltuielile cresc continuu. Poate oamenii își imaginează, că l-au auzit pe
Ciolacu spunând anul trecut de ceva cu reducere de cheltuieli. Cheltuielile cu bunurile și serviciile – creștere cu 20% acum, în ianuarie, față de ianuarie 2023, cheltuielile cu personalul – un plus de 20%, deficit bugetar pe primele două luni (…) vreo 28 de miliarde de lei, cât era tot deficitul României pe tot anul întreg acum vreo 5 ani în urmă, cea mai mare inflație din Europa pe ianuarie și de departe".
Drulă a pus inflația mare pe seama "cheltuielilor deșănțate", a faptului că "Guvernul cheltuiește bani pe care nu-i are".
El a amintit apoi că pe ultimul trimestru din 2023 n-avem nici măcar o încetinire a creșterii economice, ci chiar o scădere economică.
Întrebat care e soluția USR la aceste probleme, Cătălin Drulă a răspuns: "Soluția e oprirea jafului bugetar, a cheltuielilor inutile cu sinecuri, cu instituții. Avem o listă întreagă de instituții. Personal excedentar în toate ministrele, cu secretari de stat, activități care sunt internalizate de stat, făcute defectuos, și care pot fi externalizate. (…) E o risipă teribilă de resurse a statului pentru că trebuie finanțat un aparat fidel PSD și PNL. Un om care muncește în anumite instituții ține încă doi în spate (…) Supraimpozitarea contractelor part-time va fi una dintre primele măsuri de eliminat".